เก็งกำไร 18 บจ.ร้อนเทรนด์ดีปัจจัยตปท.หนุน SET ขยับขึ้น
นักวิเคราะห์มองดัชนีหุ้นไทยวันนี้มีแนวโน้มปรับขึ้นได้หลังปัจจัยจากต่างประเทศเป็นบวก ทั้งราคาน้ำมันที่ฟื้นตัวและผลสำรวจล่าสุดที่คาดว่าอังกฤษจะคงอยู่ในยุโรปตามเดิม อย่างไรก็ตามด้านเทคนิคยังมีแนวโน้มไซด์เวย์ การลงทุนเน้นเก็งกำไรระยะสั้นในระหว่างรอผลชัดเจนจากอังกฤษ การลงทุนเน้นกลุ่มที่ได้ประโยชน์จากราคาน้ำมันฟื้นตัว และกลุ่มที่มีประเด็นบวกเฉพาะตัวอย่างกลุ่มรับเหมา
21 มิ.ย. 2559

ข่าวหุ้นธุรกิจออนไลน์รายงาน เช้านี้ ณ เวลา 9.19 น. ค่าเงินบาทอยู่ที่ 35.19 บาทต่อเหรียญ ขณะที่ตลาดหุ้นเอเชียปรับตัวลดลง เนื่องจากเงินเยนที่แข็งค่าได้ฉุดตลาดหุ้นญี่ปุ่นอ่อนตัวลง
นักวิเคราะห์มองดัชนีหุ้นไทยวันนี้มีแนวโน้มปรับขึ้นได้หลังปัจจัยจากต่างประเทศเป็นบวก ทั้งราคาน้ำมันที่ฟื้นตัวและผลสำรวจล่าสุดที่คาดว่าอังกฤษจะคงอยู่ในยุโรปตามเดิม อย่างไรก็ตามด้านเทคนิคยังมีแนวโน้มไซด์เวย์ การลงทุนเน้นเก็งกำไรระยะสั้นในระหว่างรอผลชัดเจนจากอังกฤษ การลงทุนเน้นกลุ่มที่ได้ประโยชน์จากราคาน้ำมันฟื้นตัว และกลุ่มที่มีประเด็นบวกเฉพาะตัวอย่างกลุ่มรับเหมา
หุ้นเด่นเลือก BANPU-PACE-THAI-NETBAY-TASCO-SCB-CPF-SCC-PTT-SGP-ROBINS-CPN-BEAUTY-KAMART-ITD-UNIQ-NWR และ CK
 
บล.ธนชาต ระบุในบทวิเคราะห์ (21 มิ.ย.) ว่า แม้กลุ่มธนาคารยังอ่อนแอจากแนวโน้มรายได้ค่าธรรมเนียมลดลงจากการใช้ e-payment ตั้งแต่ ต.ค.นี้ แต่มองนักลงทุนเริ่มกลับมาอยู่ในสถานะ Risk-on อีกครั้ง หลัง Poll Brexit ล่าสุดกลุ่มต้องการให้ UK “อยู่ต่อ” นำอยู่ 45 ต่อ 42 ขณะที่อีก 13% ยังไม่ตัดสินใจ หนุน Dow Jones +0.73% และราคาน้ำมันดิบ Brent +3% และเป็นปัจจัยบวกต่อ SET วันนี้ มองแนวต้าน 1,432 จุด และถัดไปที่ 1,436 จุด
Risk-on อีกครั้ง คาดกระแสเงินทุนไหลเข้าสินทรัพย์เสี่ยง เน้น Consumption + Infrastructure Plays และได้ประโยชน์น้ำมันฟื้นตัว
1) Consumption + Infrastructure Plays : “ซื้อ” ROBINS, CPN, BEAUTY, KAMART (PE ปี 2559 ที่ 20 เท่า ต่ำสุดในกลุ่มค้าปลีก) และ CK (ราคา THANI ปรับสูงขึ้นถึงเป้าหมายพื้นฐานที่ 4.80 บาท ไปแล้ว)
2) ราคาน้ำมันฟื้นตัว กำไรไตรมาส 2/59 แกร่ง : “ซื้อ” SGP, “เก็งกำไร” PTT
3) Big cap : “เก็งกำไร” SCB (ราคาสะท้อนรายได้ค่าธรรมเนียมลง ขณะที่การขายธุรกิจประกันเป็น Upside Risk) CPF, SCC
 
บล.ยูโอบี เคย์เฮียน (ประเทศไทย) ระบุในบทวิเคราะห์ (21 มิ.ย.) ว่า แนวโน้มตลาดหุ้นไทยวันนี้ คาดจะปรับขึ้นต่อเล็กน้อย ด้วยปัจจัยสนับสนุนจากราคาน้ำมันดิบในตลาดโลกที่ปรับตัวเพิ่มขึ้น รวมทั้งความคาดหวังเพิ่มขึ้นว่าผลประชามติ BREXIT ในวันที่ 23 มิ.ย. 2559 นั้นอังกฤษจะคงอยู่ในยุโรปตามเดิม ส่งผลให้ความกังวลเรื่องความผันผวนของเศรษฐกิจโลกลดลง
แนวรับ/แนวต้าน : 1417/1437 สัดส่วนการลงทุน : เงินสด 50% : พอร์ตหุ้น 50% กลยุทธ์ : ซื้อหุ้น กลุ่มโรงกลั่น ท่องเที่ยว รับเหมา
หุ้นแนะนำ BANPU (15.3), PACE (3.70), THAI (21), CK (35.50)
 
บล.แอพเพิล เวลธ์ ระบุในบทวิเคราะห์ (21 มิ.ย.) แนะนำกลยุทธ์การลงทุนประเมินดัชนี SET ยังทรงตัวบริเวณแนวรับ 1,415 จุด  แนวต้าน 1,430-1,440 จุด เพื่อรอผลประชามติอังกฤษในวันพฤหัสนี้ ระยะสั้นแนะนำเก็งกำไร ITD, UNIQ, NWR (+ ประเด็นยื่นงานประมูลสุวรรณภูมิเฟส 2 และการประมูลโครงการรถไฟฟ้า และรถไฟทางคู่ที่เริ่มเข้าสู่การพิจารณาของ ครม.)
 
บล.กรุงศรี ระบุในบทวิเคราะห์ (21 มิ.ย.) คาดการณ์มุมมองทางเทคนิค – กราฟล่าสุดภาพ SET แกว่งตัวระหว่าง MA25 และ MA10 ภาพการฉีกตัวออกจากแนวโน้ม sideway ใหญ่ก่อนหน้ายังแสดงอยู่ แต่สัญญาณกราฟของระยะสั้นอาจอ่อนลงเป็นแนวโน้ม sideway ขณะที่ภาพใหญ่ของ SET เป็นภาพขาขึ้นในระยะกลาง
แนวโน้มของตลาดจะเคลื่อนไหวที่กรอบ 1,415-1,430 จุด
หุ้นที่เลือกวันนี้มีโอกาสปรับขึ้น แนะนำซื้อเก็งกำไร NETBAY และ TASCO